2001/131/EY: Neuvoston päätös, tehty 29 päivänä tammikuuta 2001, Haitin kanssa AKT—EY-kumppanuussopimuksen 96 artiklan mukaisesti käydyn kuulemismenettelyn päättämisestä



Virallinen lehti nro L 048 , 17/02/2001 s. 0031 - 0032



Neuvoston päätös, tehty 29 päivänä tammikuuta 2001, Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä (2001/131/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon 23 päivänä kesäkuuta 2000 Cotonoussa allekirjoitetun AKT-EY-kumppanuussopimuksen, jäljempänä "AKT-EY-sopimus", sellaisena kuin sitä 27 päivänä heinäkuuta 2000 tehdyn AKT-EY-ministerineuvoston päätöksen 1/2000(1) nojalla sovelletaan aikaistetusti, ja erityisesti sen 96 artiklan, ottaa huomioon AKT-EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn sisäisen sopimuksen, sellaisena kuin sitä jäsenvaltioiden hallitusten edustajien 18 päivänä syyskuuta 2000 tekemän päätöksen 2000/771/EY(2) nojalla sovelletaan väliaikaisesti, ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) AKT-EY-sopimuksen 9 artiklassa tarkoitettuja olennaisia tekijöitä ei ole noudatettu, koska Haitin vaalilakia on rikottu. (2) AKT-EY-sopimuksen 96 artiklan mukaisesti AKT-maiden ja Haitin kanssa järjestettiin 26 päivänä syyskuuta 2000 neuvottelut, joiden yhteydessä Haitin viranomaiset ilmaisivat näkökantansa. (3) Demokratian periaatteet eivät edelleenkään toteudu Haitilla. (4) Olisi siten toteutettava sellaiset aiheelliset toimenpiteet, joita tarkoitetaan AKT-EY-sopimuksen 96 artiklan 2 kohdan c alakohdassa, ON PÄÄTTÄNYT SEURAAVAA: 1 artikla Päätetään Haitin kanssa AKT-EY-sopimuksen 96 artiklan mukaisesti käydyt neuvottelut. 2 artikla Toteutetaan liitteenä olevassa kirjeessä määritellyt toimenpiteet AKT-EY-sopimuksen 96 artiklan 2 kohdan c alakohdassa tarkoitettuina aiheellisina toimenpiteinä. 3 artikla Tämä päätös tulee voimaan päivänä, jona se tehdään. Sen voimassaolo lakkaa 31 päivänä joulukuuta 2001. Sitä tarkastellaan uudelleen ennen 31 päivää joulukuuta 2001. 4 artikla Tämä päätös julkaistaan Euroopan yhteisöjen virallisessa lehdessä. Tehty Brysselissä 29 päivänä tammikuuta 2001. Neuvoston puolesta Puheenjohtaja M. Winberg (1) EYVL L 195, 1.8.2000, s. 46. (2) EYVL L 317, 15.12.2000, s. 375. LIITE Haitin hallitukselle osoitettava kirje Herra pääministeri, Euroopan unioni pitää AKT-EY-sopimuksen 9 artiklan määräyksiä erittäin tärkeinä. Demokratian periaatteet ja oikeusvaltioperiaate, joille AKT-EU-kumppanuus rakentuu, ovat mainitun sopimuksen olennaisia tekijöitä ja näin ollen suhteidemme perusta. Tämän lähtökohdan mukaisesti unioni on seurannut tiiviisti Haitin vaaliprosessin kulkua ja on huolissaan Amerikan valtioiden järjestön (OAS) tarkkailuraportissa mainituista väärinkäytöksistä, erityisesti vaalilain noudattamatta jättämisestä senaattorin paikkojen täyttämisessä ensimmäisen kierroksen jälkeen. Tästä syystä unioni ilmaisi 12 päivänä heinäkuuta 2000 antamassaan julkilausumassa huolestuneisuutensa vaaliprosessin kulusta ja kiinnitti hallituksenne huomiota seurauksiin, joita ilmaistun huolestuneisuuden huomiotta jättämisellä voi olla Haitin kanssa tehtävän yhteistyön alalla. Tähän liittyen Euroopan unionin neuvosto päätti 2 päivänä elokuuta 2000 kutsua Haitin ja AKT-maiden viranomaiset neuvotteluihin, jotta tilannetta voitaisiin tarkastella yksityiskohtaisesti ja etsiä keinoja sen korjaamiseksi. Nämä neuvottelut käytiin Brysselissä 26 päivänä syyskuuta. Niissä käsiteltiin useita perustavaa laatua olevia kysymyksiä, ja Haitin viranomaisia edustanut ulkoministeri Fritz Longchamp esitti hallituksensa näkökannan ja tilanneanalyysin. Näkemysten vaihto ei kuitenkaan edistänyt tyydyttävän ratkaisun löytämistä unionin esittämiin kysymyksiin. Näin ollen unioni teki alustavat päätelmänsä, joissa se pahoittelee sitä, ettei sen huolenaiheita ole otettu huomioon, ja joissa ehdotetaan AKT-EY-sopimuksessa määriteltyjen aiheellisten toimenpiteiden selvittämistä. Päätelmissä unioni myös ilmoittaa olevansa tietoinen maan vakavasta sosioekonomisesta tilanteesta ja siitä, miten tärkeää on, ettei Haitin väestöä rangaista tässä tilanteessa. Koska asiassa ei ole tähän mennessä suoritettu toimia esille nousseiden kysymysten johdosta, Euroopan unionin neuvosto on päättänyt päättää AKT-EY-sopimuksen 96 artiklan mukaisesti aloitetut neuvottelut vahvistamalla 26 päivänä syyskuuta tekemänsä alustavat päätelmät. Euroopan unionin neuvosto on näin ollen päättänyt toteuttaa sopimuksen 96 artiklan 2 kohdan c alakohdassa tarkoitettuina aiheellisina toimenpiteinä seuraavat: a) kahdeksannen EKR:n maaohjelman toisen, määrältään 44,4 miljoonan euron suuruisen maksuerän suorittamatta jättäminen; b) talousarviosta maksettavien suorien tukien jäädyttäminen. Tämä koskee pääasiassa rakennesopeutus- ja elintarviketurvaohjelmia; c) kahdeksannen EKR:n maaohjelman ensimmäisen maksuerän jäljellä olevien määrien uudelleen kohdentaminen Haitin väestöä suoraan hyödyttäviin sekä kansalaisyhteiskuntaa ja yksityissektoria vahvistaviin hankkeisiin ja hankkeisiin, joita mahdollisesti toteutetaan demokratisoitumisen ja oikeusvaltion vahvistumisen tukemiseksi; d) Euroopan komission Haitin-lähetystö huolehtii yhdeksänteen EKR:oon liittyvästä ohjelmoinnin valmistelusta ja kuulee tarvittaessa Haitin hallitusta. Varojen osoittamista koskevaa ilmoitusta ei tehdä tämän päätöksen voimassaoloaikana, ellei Euroopan unionin neuvosto päätä toisin. Unionin tavoitteena on edelleen olla rankaisematta Haitin väestöä, mutta se ilmaisee vastalauseensa sen johdosta, ettei demokratian perusperiaatteita ole noudatettu. Unioni seuraa tiiviisti tilannetta demokratiaan kuuluvien perusvapauksien ja ihmisoikeuksien osalta. Se toistaa olevansa valmis vahvistettuun poliittiseen vuoropuheluun sekä edistämään osaltaan maan demokratisoitumista. Tähän liittyen se on valmis tarkistamaan päätöstään ennen 31 päivää joulukuuta 2001 tilanteen kehittyessä myönteiseen suuntaan mutta varaa itselleen oikeuden toteuttaa lisätoimenpiteitä, jos tilanne ei parannu. Komission puolesta Neuvoston puolesta